BEGRUNDELSE

Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020 giver mulighed for at mobilisere fleksibilitetsinstrumentet til finansiering af nøje fastlagte udgifter, der ikke har kunnet finansieres inden for de lofter, der var til rådighed for et eller flere udgiftsområder i den flerårige finansielle ramme. Kommissionen har foreslået en ændring til Rådets forordning nr. 1311/2013. Forslaget som ændret af Rådet har bred politisk opbakning i Rådet og er godkendt af Europa-Parlamentet. Det forventes, at midtvejsrevisionspakken vil blive vedtaget af Rådet hurtigt efter præsentation af forslaget til budget for 2018. Det forekommer derfor hensigtsmæssigt at fremsætte budgetforslaget for 2018 og denne mobiliseringsafgørelse samtidigt og under hensyntagen til de forventede ændringer i Rådets forordning nr. 1311/2013. Hvis der sker yderligere forsinkelser i vedtagelsen af revisionen af FFR-forordningen, vil nærværende forslag blive ændret med henblik på at overholde bestemmelserne i den FFR-forordning, der er gældende på tidspunktet for vedtagelsen af budgettet for 2018.

Efter at have undersøgt alle muligheder for omfordeling af bevillinger og opbrugt enhver uudnyttet margen under udgiftsområdet Sikkerhed og medborgerskab (udgiftsområde 3), foreslår Kommissionen i overensstemmelse med artikel 11 i Rådets forordning nr. 1311/2013 og punkt 12 i den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning, at der i 2018 gøres brug af fleksibilitetsinstrumentet for et beløb på 817,1 mio. EUR.

Efter revisionen af FFR-forordningen er rådighedsbeløbet i fleksibilitetsinstrumentet som følger: et årligt beløb på 600 mio. EUR (i 2011-priser) svarende til 689 mio. EUR i løbende priser forhøjet med de bortfaldne beløb fra henholdsvis Den Europæiske Unions Solidaritetsfond og Den Europæiske Fond for Tilpasning til Globaliseringen (beløbet, der bortfaldt i slutningen af 2016 var på 646 mio. EUR). Indberegnet et ikke-tildelt beløb fra den årlige bevilling for 2017 (svarende til en stigning af det årlige beløb fra 471 mio. EUR til 600 mio. EUR) på 129 mio. EUR i 2011-priser, svarende til 146 mio. EUR i løbende priser, er det samlede rådighedsbeløb i fleksibilitetsinstrumentet 1 481 mio. EUR.

Det foreslås at mobilisere et beløb på 817,1 mio. EUR ud over det beløb, som er afsat til udgiftsområde 3 i den flerårige finansielle ramme til finansiering af støtte til foranstaltninger til håndtering af de udfordringer, der er forbundet med migration, tilstrømningen af flygtninge og sikkerhedstrusler.

Hvis den formelle vedtagelse af FFR-forordningen forsinkes yderligere, kan nærværende forslag ændres således: det mobiliserede beløb nedsættes til 541 mio. EUR, og der fremsættes et forslag om at mobilisere margenen til uforudsete udgifter med henblik på at tilvejebringe det resterende beløb, som er nødvendigt til finansiering af migrations- og sikkerhedsudgifter under udgiftsområde 3, der overstiger loftet (276,1 mio. EUR, der udlignes som fastsat under udgiftsområde 2 for samme år).

Følgende tabel indeholder en vejledende oversigt over de betalingsbevillinger, der foreslås tilvejebragt ved mobilisering af fleksibilitetsinstrumentet, og som er beregnet på grundlag af de regler, der finder anvendelse på forfinansiering, udligning af forfinansiering og betaling af saldoen for de forskellige typer foranstaltninger, der skal finansieres:

(i mio. EUR, i løbende priser)

År Betalingsbevillinger tilvejebragt ved mobilisering af fleksibilitetsinstrumentet til foranstaltninger til håndtering af flygtningekrisen i 2018 2018 452,9 2019 207,6 2020 123,3 2021 33,3 I alt 817,1

Forslag til

EUROPA-PARLAMENTETS OG RÅDETS AFGØRELSE

om mobilisering af fleksibilitetsinstrumentet til øjeblikkelige budgetforanstaltninger til afhjælpning af de aktuelle udfordringer vedrørende migration, tilstrømningen af flygtninge og sikkerhedstrusler

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning, særlig punkt 12,

under henvisning til forslag fra Europa-Kommissionen, og

ud fra følgende betragtninger:

(1)Fleksibilitetsinstrumentet skal gøre det muligt at finansiere nøje fastlagte udgifter, der ikke kunne finansieres inden for de lofter, der var til rådighed for et eller flere udgiftsområder.

(2)Loftet over det årlige beløb, der er til rådighed under fleksibilitetsinstrumentet, er 600 000 000 EUR (i 2011-priser) som fastsat i artikel 11 i Rådets forordning (EU, Euratom) nr. 1311/2013.